**Тәрбие сағатының тақырыбы: Дәстүрлер –дәуірлерге жалғасады**

**Тәрбие сағатының мақсаты:**Елбасы «Болашаққа бағдар: рухани жаңғыру» атты мақаласында « Ұлттық код, ұлттық мәдениет сақталмаса, ешқандай жаңғыру болмайды» деген идеясын негізге ала отырып, оқушыларға қазақ халқының салт - дәстүрлері мен әдет-ғұрпының тәрбиелік мәнін ұғындыру, баланың бойына адамгершілік қасиеттерін қалыптастыру, халық өнегесін үйрету.
Көрнекілігі: слайд, баннер, суреттер,шар, ұлағатты сөздер жазылған плакаттар, ұлттық бұйым көрмелері.
**Барысы: Қазақша би «Тор жорға»**

**1-жүргізуші:**

 Сәлеметсіздер  ме, құрметті ұстаздар,  қонақтар мен ата-аналар, оқушылар!

7ә сынып оқушыларының **«Дәстүрлер –дәуірлерге жалғасады**» атты тәрбие сағатына  хош  келдіңіздер!Елбасы өзінің «Болашаққа бағдар: рухани жаңғыру» атты мақаласында «Ұлттық салт-дәстүрлеріміз,тіліміз бен музыкамыз,әдебиетіміз, жоралғыларымыз , бір сөзбен айтқанда ұлттық рухымыз бойымызда мәңгі қалуға тиіс.»деген болатын.Дәстүрлерді біліп , танып қана қоймай , дәуірлерге жалғастыру мақсатында өткізілгелі отырған тәрбие сағатымызды ашық деп жариялаймыз.

**2-жүргізуші:**Сәлеметсіздер ме, құрметті көпшілік қауым! Елімізге нұр шашып, келе жатқан Наурыз мерекесі құтты болсын! Біздің тәрбие сағатымызНаурызмейрамын тойлаудың алғашқы күндерінің бірі болып отырған «14 Наурыз- көрісу күні » күніне орай өткізілгелі отыр.Әр ұлттың өзіндік ерекшелігі, салт-дәстүрі, діні, тілі болатыны белгілі. Біздің   бүгінгі  тәрбие сағатымыз   салт-дәстүрлерді дәріптеу туралы болмақ.Ата- бабамыздан қалған дәстүрлерді насихаттау,үйрену,жаңғырту кейінгі ұрпақ , біздің міндетіміз.Дәстүрлерді жалғастырып,дамыту мақсатында өткізгелі отырған тәрбие сағатын бастауға рұқсат етіңіздер.

**1-жүргізуші:**

Наурыз тойын жұп жазбай

Қошеметпен қарсы алайық.

Досқа құшақ ашайық.

Өлең-жырға басайық.

Қазақтың бір салты деп

Тойға шашу шашайық!

**2-жүргізуші:**

Наурыз келіп жеткенде ,

Қырменен сайдағы

Жақсылықпен қауышып,

Көріседі кәрі-жас!

Қане достар, көрісу күні дегеніміз не екенін біліп алайық!

Көрісу туралы өлеңдер оқу.

1-оқушы: Камшат.14 наурыз күні басталатын Көрісу мейрамы жыл бойы жалғасын табады. Көрісуде ауылда болмай, ауылға енді келген адамды көрген кезде, амандық - саулықтан кейін «Бір жасыңмен!» деп қол алысуымыз керек.
Шаттық пен қуанышқа, ақ бата мен молшылыққа толы бұл мерекеде мәре - сәре болған жұрт осы қарқынмен Жаңа Жылы - 22 наурыз мерекесін қарсы алады.

2-оқушы:Ұлпан. Көрісу — тек адамдардың бір-біріне амандасып, жақсылық тілейтін, бір-бірімен қауышатын мерекесі ғана емес, сондай-ақ жасы үлкендерге ізет көрсетіп, ілтипат білдіретін күні. Өйткені Көрісу салты бір күнмен шектеліп қалмайды, наурыз бойы жалғаса береді.

3- оқушы: Аяулым.

Амал күні қазағым көріседі

Көрісу, бұл көненің желісі еді.

Бір жастарың құтты болсын!

Жыл жасыңыз құтты болсын!

4-оқушы: Адина.

Жасың құтты болсын деп жамырасып,

Ақ ниетпен адал бол деліседі

Көріседі көңілдер жібісін деп,

Көріседі тасысын ырысың деп

Көріседі көк мұзда жібісін деп

Көріседі оң болсын ырысың деп!

Ақырын  күй  ойналып тұрады. «Көңіл толқыны»

Мқғалім сөзі: Көрісу үлгілерін көрсетеді. Ер балалар, кісілер екі қолдап амандасады. Қыздар, әйел адамдар құшақ жая көріседі. (Акт слайд көрсету)

1-жүргізуші:
Бауырласқан тәніміз,
Бұзылмаған салтымыз,
Кең даланың ежелгі
Қазақ деген халықпыз.
Өзге ұлттай біздің де
Бар дәстүр мен салтымыз.

Хор :

«Қазағымның дәстүрлері-ай»
Орындаушылар: Абдыхалық Гүлсезім мен Жораева Альбина

2-жүргізуші:.
Ата-бабаң ардақты,
Жамандыққа бармапты.
Ардақ тұтып үлкенді,
Ата жолын жалғапты,- демекші дәстүр туралы оқушылар өлеңдер оқиды.

1. Оқушы. Зейнеп

«Дін мен дәстүр»- бір тамыр.

Дін мен дәстүр бір тамыр.
Білесің бе?
Әй,ұрпағым…«Бұның не?»- деп
Күлесің бе?
Жүректе-дін,
Санаңда-салт болса егер,
Күш жетеді, надандармен күресуге!
Қазағымның салты дінге жалғасқан,
Бекер емес «Тәрбиеміз-тал бастан»
Ұрпағыма біраз мысал берейін:
Дәстүріміз дінімізге жалғасқан.

2. Оқушы. Мадина

«Құрсақ шашу» сәби келер бағы бар,
«Шілдеxана,бесік тойың» тағы бар.
Ұрпақ жалғап,перзент әкел өмірге,
Деген жолдау дінімізден табылар.
«Сәлем салу» дәстүрімнің бастауы,
Келіндердің ардан биік аспауы.
Орныңды біл,сыйлап жүргін үлкенді,
Деген дәстүр,діннен алшақ қашпауы.

3. Оқушы.Бекасыл

«Сүндеттегін ұлдарыңды» жарғымен,
Намаздың да дәреті бар алдымен.
Саналы ұрпақ ұмытпайды дәстүрін,
Талай ғасыр қанға сіңген салтымен.
Айта берсек дәстүріміз бітпейді,
Салтымыздың шегіне ешкім жетпейді.

Қазақ деген бақытты ұлт осындай,
Сақталған салт өзгеріске кетпейді

1-жүргізуші:

Құдыретіңнен  айналдым  ата  салтым,

Ұрпақтан-ұрпаққа  жалғастырған  халқым,

Орындалып  әрқашан  салт-дәстүрім,

Қазағымның  дүркіреп артсың даңқы.

Тұрарбек Нұрахметтің орындауында «Жүрегім қазақ » әні

2-жүргізуші:

 Шашу, шашу шашайық,

Ақ сандықты ашайық.

Бұл мереке, бұл тойда,

Керемет рәсім жасайық.

Көрініс көрсету «Тұсау кесу» рәсімінен көрініс.

        1-жүргізуші:

 Әдетте сәби аяғын тәй-тәй басып жүре бастағанда оның тұсауын кеседі. Ата-әжелеріміз бұл ырымға қатты көңіл бөлген, өйткені баланың болашақтағы жолы, аяқ алысы жақсы, нық болуы осы тұсау кесуге байланысты деп шешкен.

2-жүргізуші: Баланың тұсауын малдың тоқ ішегімен кесу елдің тоқ болуы және баланың келешекте бай болуы деген ұйғарым болған.

1-жүргізуші:Ала жіппен тұсау кесу баланың келешекте ешкімнің ала жібін аттамай, адал болып өссін деген ниеттен туған.

2-жүргізуші:Ендеше жас сәбидің тұсауын кесуге дайын болса, екі әжесі бұрынғы ұстаз, бүгінде ардақты әже,ардагер зейнеткерлер Сабира апай мен Айсұлу апайды ортаға шаұырамыз. Әжелеріміз баламыз Аңсардың тұсауын кесіп, ақ жол тілесін.

1-жүргізуші:

Тұсауын кес сәбидің, бар да жылдам,

Құр қалмасын өмірдің сайранынан.

Шапқыласын туған жер төсінде еркін,

Жігіт болсын желі ескен айдарынан,- деп әжелерге рәсімді бастауға рұқсат етіңіздер.

2-жүргізуші:Әже сөзі:

Жолың болсын деселік,

Жолыңа нұр төсейік.

Жарылқасын алдыңнан.

Тұсауыңды кесейік!

Тұсауыңды кесейік!

Күрмеуіңді шешейік.

         Сәбидің тұсауы ала жіппен кесіледі. Алдына кітап, қамшы, флешка, ұялы телефон қойылады. Шашу шашылып, ән айтылады. Сәбиді жүгіріп, жүргізеді. Барлық ырымдары жасалады.

1-жүргізуші:Әже сөзі:

*Қаз-қаз, балам, қаз балам,*

*Қадам бассаң, мәз болам.*

*Қаз-қаз, балам, қаз балам.*

*Тақымыңды жаз балам.*

*Күрмеуіңді шешейін,*

*Тұсауыңды кесейін,*

*Қадамыңа қарайық,*

*Басқаныңды санайық,*

*Қаз-қаз, балам, жүре ғой...*

*Балтырыңды түре ғой.*

*Тай-құлын боп шаба ғой,*

*Озып бәйге ала ғой.*

*Қаз баса ғой, қарағым,*

*Құтты болсын қадамың!*

*Өмірге аяқ баса бер,*

*Асулардан аса бер.*

*Жүгіре қойшы, құлыным,*

*Желбіресін тұлымың.*

*Елгезек бол, ерінбе,*

 *Ілгері бас, шегінбе!*

2-жүргізуші:Бата беру «Жаңбырменен жер көгерер , Батаменен ер көгерер демекші » жасы үлкендер бата берсін. Мектеп директоры А.Ешентаев немесе Е.Төлегенов

1-жүргізуші:

Басып жатыр бір қадам, екі қадам,

Шоқты қара көзінен шашыраған.

Балдырғанды бал үміт алға сүйреп,

Тәй-тәй басты, қадамын алғаш рет.

 Қаз-қаз тұрып,

Қарыштап жүріп кетсін,

Ата-ананың соқпағы, жалғасы боп,-

деп тұсауы кесілген Аңсардың құрметіне

Жақсыбаева Бақытқыз апайымыз «Туған жер » әнін орындап береді.

Ән орындау. Жақсыбаева Бақыт апайдың орындауында

 2-жүргізуші:

Әдет - ғұрып, салт - дәстүрі қазақтың,
Жарасымды, ұнасымды, ғажап шың.
Ұмыт болған дәстүрлерді сақтайық,
Насихаттап, жаңартудан қашпайық

1- жүргізуші:

Сіздерді 8- сынып оқушылары салт-дәстүрлермен таныстырып өтеді.

Оқушылар салт-дәстүрлерді айтып шығады.

        Камшат 1-оқушы: Сүйінші! Қуанышты хабар жеткізуші адам Сүйінші! Сүйінші! деп келеді. Мұндайда қуанған үй иесі қалағаныңды ал,- дейді. Немесе оған риза болатындай сыйлық ұсынады. Бұл шын қуанудың, ризашылықтың белгісі.

        Аяулым 2-оқушы: Шашу! Қуаныш айғағы ретінде жасалатын салтанаты дәстүр. Бала дүниеге келгенде, келін түскенде, құда келгенде, осындай қуанышты күндерде тәттілермен, күміс тиындармен әйелдер шашу шашады.

Рақымғазы 3-оқушы: Қонақасы – Халқымыздың әлеуметтік, тұрмыстық жағдайындағы ерекше қымбат дәстүрі – қонақжайлылық. Үйіне келген қонақты құрметпен қарсы алып, мал сойып қонақасы беру-жомарттықтың, елдіктің үлкен белгісі.

         4-оқушы: Мадина . Сыбаға. Құрметті қонаққа немесе өздерінің, жақын-жуығына арнап сақтаған кәделі ет  мүшелері сыбаға деп аталады. Үлкен ақсақалдарға, құдаларға, жолы үлкен адамдарға сыбаға әдейі сақталады.

         5-оқушы: Ұлпан.Кеусен-бұл егіншілікке байланысты айтылатын сөз. Әдетте егін пісіп  мол өнім алғанда егіншілер туған-туысқандары мен ауылдастарына астық береді. Оны кеусен деп атайды.

 6-оқушы: Нұрахмет.[**Ат тергеу**](http://bilim-all.kz/article/1945-Bala-dasturler)

**Қазақ дәстүрі бойынша әйелдер күйеуінің туыстарының атын атамаған.**Бұл сыйластықтықтың көрінісі. Қазақ әйелі күйеуінің аға және әпкелеріне, ет жақын туыстарына көпшілік жағдайда «мырза қайнаға», «би аға», «тентегім», «еркежан»

7-оқушы:Нұрсезім.Базарлық (дәстүр)- алыс сапарға шыққан адамдардың жақындарына әкелген сыйлығы.
8-оқушы: Алихан. Байғазы (дәстүр)- балалардың, жастардың жаңа киімі, заты үшін берілетін ақшалай, заттай сый.
9-оқушы: Мадияр.Тілашар (дәстүр)- баласы жеті жасқа толған соң балаға жаңа киім кигізіп, оқу - жабдықтарын дайындап, шағын той өткізеді. Мұны «Тілашар» тойы деп атайды.
10-оқушы: Гүлсезім. Жеті ата (дәстүр)- халқымыз кейінгі ұрпаққа жеті атасын білуді міндеттеген.

11-оқушы:Мария.Асату (дәстүр)- ет желініп болған соң төрде отырған ақсақал табақта қалған етті жас балалар мен жігіттерге асатады.

12-оқушы: Адина. **Бесікке салу**. «Кең жайлау жалғыз бесік жас балаға». Бесік - баланың ұйықтауына таза болуына өте жақсы. Бесікке ауылдың өнегелі, ұрпағы өскен, ел құрметіне бөленген бәйбішіге (кәртең) салғызады. Бесік жырын айта отырып бөлейді. Баланы бөленген соң қарияға «бесік салу» құрметіне сыйлық беріледі.

13-оқушы: Бақтияр. **Қырқынан шығару**. Қырық күн өткен соң баланы әйелдер қырық қасық су құйып, суға түсіріп, шашын, тырнағын алады. Суға түсірген әйелдерге сый-құрмет көрсетіліп, рахмет айтады.

14-оқушы: Индира. **Бауырына салу**. Баланы уақытша тәрбиелеу. Дәстүр бойынша атасы мен апасы, жақын адамдары тәрбиелеуге алады. Осылай уақытша тәрбиелеу «бауырына салу» деп аталады. Осылайша әке-шешесі, атасы мен әжесі баланы тәрбиелейді.

15-оқушы: Зульфия. **Ерулік — бұл жаңа қонысқа көшіп келгендерді үйге шақыру дәстүрі.** Жаңа көшіп келгендердің тосырқамай, өздеріне тез үйреніп кетуі үшін жасалатын ырым. Ерулік көршілердің арасын жақындастырады.

 16- оқушы: Зейнеп.    **Сатып алу**. Өмірге келген балалар бірінен соң бірі шетіней берсе келесі баланы біреу сатып алады. Дүниеге келген сәбидің үйіне бір тәуіп, шаман келеді де «сен менің баламды ұрлап алдың, бер өзіме» деп ата-анасының қарсылығына қарамай тартып алады. Бір-екі күннен кейін ата-ана баланы сатып алады. Баланы алған кісі сәбиді керегенің астынан береді. Ол баланы сатып алдық деп есептейді.

17 оқушы. Альбина: **Ат қою**. Балаға ат қою – қазақта аса салтанатты жағдай. Әдемі, атақты, құрметті адамдардың атын қоюға тырысады. Сол атқа лайықты болуын қалайды. Атты сыйлы құрметті адамға қойғызады. Ат қойған адам сәбиге батасын береді

2-жүргізуші:

Абай, Жамбыл, Сәкендей

Ақын болмаса да,

Өз өнерімен өрлеген

Талай қазақ баласы ,- демекші

Әнші балаларыңызҚожамұрат Бекасылдың «Жаным қазақ » әнін тыңдаңыздар

1-жүргізуші:

Қазағымның салт - дәстүрі жаңғырған,
Тәлімді ой сынағы, тәрбие көзі қалдырған.
Салт - дәстүрді ардақтайық, ағайын.
Қазақ атты үлкен, кіші, балдырған,
Жиналыппыз сәтті күні бәріміз де,
Үлкен, кіші, жасымыз, кәріміз де

2-жүргізуші:

Құрметті көрермен қонақтар, сіздерге де көңіл бөлген дұрыс сияқты. Қазақта қонақкәде деген бар. Олай болса, сұрақ беріледі, дұрыс жауап берген қонаққа сыйлығымыз бар. Дайын болсаңыздар бастаймыз.

Қонақтармен сұрақ –жауап

1-жүргізуші: **1.Сүйек жаңғырту деген не?**

**Сүйек жаңғырту дегеніміз құдалықты жалғастыру, яғни бір құда тағы да бір рет құдаласу дәстүрі.**Дәстүр қыз бен жігіттің келісімі бойынша жүргізіледі.

2-жүргізуші:**2.Абысын асы деген не?**

Бұрыңғы кезде қазақ келіндері ерлерінің рұқсатынсыз көңіл көтермеген. Ерлері тойға, айтқа кеткен кезде ауылда тек әйелдер ғана қалған. **Осы кезде олар дәмді еттерін асып, самауырынға шәйлерін қойып, бастарын бір жерге қосып әзіл-әңгімелерін жарастырған.**Бұл қазақ әйелдерінің береке-бірлігін, татулығын арттырған. «Абысын асы» әйелдердің татулықта өмір сүруіне тәрбиелейді.

1-жүргізуші:3. Қалау **деген не?**

Қалау– тұрмыстық салт, белгілі бір затты не бұйымды сұрап алу. Дәстүрлі қазақ қоғамында жиен нағашысынан үш ретке дейін көңілі қалаған нәрсесін (жүйрік ат, қыран құс, алғыр ит, берен мылтық т.б.) қолынан қалап алуға ерікті болған.

2-жүргізуші:4.Наурыз сөзі-қай тілдің сөзі, қандай мағына береді? Қандай мереке?

Наурыз мейрамы — ежелгі заманнан қалыптасқан жыл бастау мейрамы. Қазіргі [күнтізбе](http://kk.wikipedia.org/wiki/%D0%9A%D2%AF%D0%BD%D1%82%D1%96%D0%B7%D0%B1%D0%B5) бойынша (наурыздың 22) күн мен түннің теңесуі кезіне келеді.Көне [парсы тілінде](http://kk.wikipedia.org/wiki/%D0%9F%D0%B0%D1%80%D1%81%D1%8B_%D1%82%D1%96%D0%BB%D1%96) нава=жаңа + рәзаңһ=күн, «жаңа күн» мағынасында, қазіргі [парсы тілінде](http://kk.wikipedia.org/wiki/%D0%9F%D0%B0%D1%80%D1%81%D1%8B_%D1%82%D1%96%D0%BB%D1%96) де сол мағынамен қалған (но=жаңа + роуз=күн; мағынасы «жаңа күн»), яғни «жаңа жылды» (күн өсуін белгілеуі) білдіреді.

1-жүргізуші:*5.Шаңырақ деген не?* Оның білдіретін мағынасын айтыңыз. Шаңырақ –ол баласы үйленіп, отау құрды деген мағына береді әрі тыныштық пен бейбітшілік деген мағына береді.

2-жүргізуші:*Көрініс арқылы көрсету:*

Төрлетіңіз, қадірменді қонақтар,
Гүл - гүл жайнап мына біздің төрімізге,
Жақсы дәстүрді сақтаған жарар,
Болмаңдар ескі үрдіс деп қарап,
Тыңдаңдар кеңес қызың, ұлың бар.

Мұнда сынып оқушылары көрініс көрсетеді , көрермендер оның қандай салт –дәстүр екенін табу кререк. Дұрыс тапқанға сыйлығымыз бар.

1-жүргізуші: Асық ойнап болған соң, «Бұл қандай ойын?» деп сұрайды

1.*Асық ойыны* : Екі бала асық ойнайды. Асық ойынының қандай түрлері бар екенін айтып беру керек.

А**)«Ханталапай», «Хан ату»**

Асық ойынының Хан талапай - [қазақтың](https://kk.wikipedia.org/wiki/%D2%9A%D0%B0%D0%B7%D0%B0%D2%9B) ұлттық ойындарының бірі.

Ойнаушылар шеңбер бойынша отырады, басқа асықтар арасынан ерекшені хан деп тандап, шеңбер ортасына асықтарды шашады. Асық қандай жағымен құлағаны маңызды, өйткені асық ішік құласа ішікпен қағады, бүкті бүкпен, тәйкені тәйкемен, алшыны алшымен қағуға болады. Егер ойнаушы тигізбесе немесе басқа жақпен тигізіп қақса, онда жүріс келесіге беріледі. Асық бойынша қағу тек үлкен саусақтын жоғарғы бөлігімен жасалынады. Хан кімде болады, сол жеңімпаз аталады

*Б****).«Бес табан»*** *.* Бес табан. Ойыншылар тегіс жерді таңдайды. Ортасына түзу сызық сызады. Оған жағалай асық тізеді. Ойынды бастаушы асық тізілген жерден бес табанға тең аралықты белгілеп алып, шеңбер тартады. Ойыншылар шеңберге кірмей (баспай) ортадағы асықты атады. Сақа тиген асық міндетті түрде шеңберден шығуы керек. Кім көп асықты атып шеңберден шығарса сол ұтады.

2-жүргізуші:2. *Үкі тағу*.«Бұл қандай дәстүр?» деп сұрайды. Бір бала шығып пердеге үкі тағады. Ол қандай мағына береді?- деп сұралады .Босағада үкі тұрса, ол үйдің қызы атастырылған деген мағына береді.

**1-жүргізуші:3.*Біз шаншар****.*Бір оқушы шығып , пердеге біз шаншып кетеді. *.*«Бұл қандай дәстүр?» деп сұрайды.

Бұл бүгінгі тілмен айтсақ, құда түсейік деп қолқалағаны, қызымен құда болайық деп сұрап барғаны.Сырмаққа шаншылған бізді көріп, қайрағының жоғалғанын біледі. Бұл «ұл ержетті, қыз бой жетті, сізде сұлу қыз бар, бізде ержеткен азамат бар, құданда болайық, жекжат болайық» деген белгі.

2-жүргізуші:4. ***Сақина тастау*** . Ортаға бір қыз шығып, балалардың қолына сақина салады.«Бұл қандай ойын?» деп сұрайды .

Бұл ойын көгалды жерде, залда өткізіледі. Ойыншылардың саны 20—25 адамға дейін болады. Олар көгалды жерді қоршалана бір аяғын астына басып, енді бір аяғымен тізерлеп тұруға ыңғайланыш отырысады. Ойыншылардың аралары тым жақын болмауы керек.

1-жүргізуші: Алдымен екі қыз ойнайды сосын «Бұл қандай ойын?» деп сұрайды . 5.«Шалма» жіппен екі бала ойнайды , атын табу керек. Бұл — ойынға екі адам катынасады да, қалғандары көріп, тыңдап отырады. Ойын үйде, аулада өте береді. Ойыншылар біріне-бірі қарсы қарап отырады да, дайын болған шалманы бірінің қолынан бірі алады. Алғашында екі ұшын біріктіріп түйеді де, екі қолға, яғни төрт саусаққа кигізеді, ортаңғы саусақпен кезекпен іліп алады, сонда «ыңыршаң» шығады.

2-жүргізуші:
Көнерген ескі сүрлеуден шығыңдар,
Бірақ дәстүрді, әдет - ғұрыпты,
Жасасын осынау өлмес ұғымдар! Барлығыңызға дәстүрлерді біліп, танып жүргендеріңіз үшін алғыс білдіреміз.

1-жүргізуші:

Бауырласқан тәніміз,
Бұзылмаған салтымыз,
Кең даланың ежелгі
Қазақ деген халықпыз.
Өзге ұлттай біздің де
Бар дәстүр мен салтымыз

Би .Өзбекше«Хорезм » биі

2-жүргізуші:

Келді міне жаңа жыл менен жаңа салт,
Өзгеріп келді міне, тағы бір жаңғыру
Бұл жаңғыруда бәрі өзгеше
Салт-дәстүр, тұрмыс-салт,
Еңбек түгіл ғалам менен адам да, - деп жерлес ақынымызМ.Шахановтың өлеңіне кезек береміз.

**Оқушы. Ұлпан. «Төрт ана » өлеңі М.Шаханов**

Тағдырыңды тамырсыздық індетінен қалқала,
Мазмұн жоқта мазмұнсыздық шыға келер ортаға.
Әр адамда өз анасынан басқа да,
Ғұмырына етер мәңгі астана,
Демеп жүрер, жебеп жүрер арқада,
Болу керек құдіретті төрт ана:
ТУҒАН ЖЕРІ - түп қазығы, айбыны,
ТУҒАН ТІЛI - мәңгі өнеге айдыны,
ЖАН БАЙЛЫҒЬІ, САЛТ-ДӘСТҮРІ -тірегі,
Қадамына шуақ шашар үнемі.
Және ТУҒАН ТАРИХЫ.

Оқушы .Камшат

Еске алуға қаншама
Ауыр әрі қасіретті болса да.
Құдірет жоқ төрт анаға тең келер
Онсыз санаң қаңбаққа ұқсап сенделер.
Өзге ананың ұлылығын танымас,
Төрт анасын менсінбеген пенделер.
Төрт анадан сенім таба алмаған
Тамырсыздың басы қайда қалмаған?!
Төрт анасын сыйламаған халықтың
Ешқашанда бақ жұлдызы жанбаған.
Қасиетті бұл төрт ана-тағдырыңның тынысы,
Төрт ана үшін болған күрес - күрестердің ұлысы.

2-жүргізуші:

Көпшілік , халқым менің,
Ардақта дәстүріңді, салтыңды елім.

Туғаннан соң адам боп,
Білімсізден жаман жоқ.
Ел дәстүрін білмесең,
Жұрт айтады надан деп.

Н.Тұрарбек пен Р.Жақсыбаевтың орындауында «Мен қазақпын» әні.

1-жүргізуші:

Қорытынды сөз.Ұлтты ерекшелейтін ол оның тілі, діні және ғасырлардан жеткен рухани термірқазығы саналатын асыл қазынасы, яғни – САЛТ ДӘСТҮРІ.Сол дәстүрін қадірлей білетін жас ұрпақ пен көпшілік қауым бар деген сеніммен бүгінгі тәрбие сағатымыз өз мәресіне жетті.

2-жүргізуші:

Ендеше, құрметті оқушылар!!!

Әдет - ғұрып, салт - дәстүрі қазақтың,
Жарасымды, ұнасымды, ғажап шың.
Ұмыт болған дәстүрлерді сақтайық,
Насихаттап, жаңартудан қашпайық!

1-жүргізуші:

Ата салтым – асыл мұрам, ардағым.

Бабалардың жалғастырар арманын.

Сан ғасырда қалпын бұзбас қадірім,

Өткенімді бүгінгімен жалғадым,-деп бүгінгі тәрбие сағатымызды жабық деп жариялаймыз.

2-жүргізуші: **Мұғалімге сөз беру.**

Халқымыздың әдет - ғұрып пен дәстүрін, тарихын біліп, оны қастерлеп, бүгініміз бен келешегіміздің нәрлі қайнарына айналдыру, әрқайсымыздың міндетіміз. Бүгінгі оқушыларымыз **«Халқын сүйген ,салтын сүйер »** демекші, болашақта халқын сүйетін, еліне адал қызмет ететін, тілінің, салт - дәстүрінің жанашыры болатындығына сенімдіміз. Еліміздің жарқын болашағы сіздердің колдарыңызда, құрметті окушылар!

1-жүргізуші: Сөз кезегін Мектеп директоры А.Ешентаевқа. Директордың тәрбие ісі жөніндегі орынбасары Г.Құдайбергенова мен Е.Төлегеновке беріледі.

Ата-аналар атынан Д.Нөсероваға беріледі.

№ 51 жалпы орта білім беретін мектеп

коммуналдық мемлекеттік мекемесінің

қазақ тілі мен әдебиеті пәні мұғалімі

7ә сыныптың жетекшісі

 Хализа Торғаутованың

*«Дәстүрлер –дәуірлерге жалғасады»*

тақырыбында өткен ашық тәрбие сағатының

жоспары

2020-2021 оқу жылы